สหกรณ์ยั่วใจลูกค้าเงินฝากจ่ายดอก4.5%
ชสอ.เร่งระดมเงินทุน 1 หมื่นล้านบาท จ่ายดอกเบี้ยสูง 3.8-4.5%
2 ม.ค. 2555

ชสอ.เร่งระดมเงินทุน 1 หมื่นล้านบาท จ่ายดอกเบี้ยสูง 3.8-4.5%
นายก๊ก ดอนสำราญ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ได้เปิดรับเงินฝากประจำรุ่นออมทรัพย์มหามงคล ระยะเวลา 4 เดือน ฝากขั้นต่ำ 5 หมื่นบาท จ่ายดอกเบี้ยสูงถึง 3.8% และเปิดรับเงินฝากประจำและตั๋วสัญญาใช้เงิน โดยรับฝากเงินขั้นต่ำ 1 ล้านบาท ระยะเวลา 24 เดือน จ่ายดอกเบี้ย 4.5% โดยตั้งเป้าหมายว่าจะระดมเงินได้ 1 หมื่นล้านบาท 
นายก๊ก กล่าวว่า เงินฝากที่ระดมได้จะนำเงินปล่อยกู้ช่วยเหลือสมาชิกสหกรณ์ออมทรัพย์ที่ประสบภัยน้ำท่วมเพิ่มจากรายละ 1,000 ล้านบาท เป็น 3,000 ล้านบาท เพื่อนำไปให้สมาชิกสหกรณ์กู้รายละไม่เกิน 1 แสนบาท คิดดอกเบี้ยไม่เกิน 4% คงที่เป็นเวลา 24 เดือน ปลอดระยะเวลาเงินต้น 6 เดือนแรก อีก 3,000 ล้านบาท ไว้รองรับสหกรณ์กู้ในช่วงการจ่ายเงินปันผลประจำปีคืนสมาชิก ที่เหลืออีก 4,000 ล้านบาท จะเตรียมเงินสำรองสภาพคล่อง
“แม้ ชสอ.จะจ่ายดอกเบี้ย 4.5% แต่ปล่อยเงินกู้ให้สมาชิกแค่ 4% แต่อยู่ได้ เพราะ ชสอ.สามารถบริหารต้นทุนการเงินได้ต่ำ ไม่ต้องเสียภาษีและไม่มีต้นทุนการดำเนินงานเหมือนกับธนาคารที่จะต้องมีส่วนต่างดอกเบี้ยรับและจ่ายอย่างน้อย 2-3% หากระดมเงินได้ 1 หมื่นล้านบาท เชื่อว่าจะหากำไรได้ไม่น้อยกว่า 100 ล้านบาท” นายก๊ก กล่าว